Virallinen lehti nro C 323 , 21/10/1998 s. 0128



KIRJALLINEN KYSYMYS E-1375/98 komissiolle esittäjä(t): Alexandros Alavanos (GUE/NGL) (7. toukokuuta 1998) Aihe: Uuden yhteisön EMOTR-tukien maksu- ja valvontaelimen perustaminen Kreikan hallitus esittää jättämässään lakiehdotuksessa uutta yhteisön ohjaus- ja takuutukien maksu- ja valvontaelintä, joka tulee hallinnoimaan ja valvomaan Euroopan maatalouden ohjaus- ja tukirahaston määrärahoja ja suorittamaan myös vaadittavat ensimmäisen asteen tekniset tarkastukset. Koska neuvoston asetuksen 1287/95 ((EYVL L 125, 8.6.1995, s. 1.)) mukaan ¨yhteisön hajautettu varainhoito edellyttää erityisesti yhteisen maatalouspolitiikan uudistuksen jälkeen useiden maksajina toimivien toimielinten nimeämistä¨, ja koska komission asetuksen 1663/95 1 artiklan mukaan ¨jokaisen jäsenvaltion on asiasta komission kanssa neuvoteltuaan vahvistettava... jäsenvaltion hyväksymien maksajina toimivien toimielimien lukumäärän rajat¨ ((EYVL L 158, 8.7.1995, s. 6.)), komissiolta kysytään: 1. Katsooko se, että Kreikan hallituksen päätös asettaa vain yksi maksajana toimiva toimielin, joka tulee vastaamaan hallinnosta ja teknisistä tarkastuksista kaikkien EMOTR:n piiriin kuuluvien tuotteiden ja toimien osalta, on sopusoinnussa asetuksen 1287/95 hengen kanssa, joka pyrkii edistämään useampien kuin yhden maksajana toimivan toimielimen asettamista? 2. Katsooko se, että ehdotetun järjestelyn kautta hoidetaan tyydyttävällä tavalla yhteisön EMOTR-tukien valvonta- ja maksumenettelyt, kun otetaan huomioon, että yhteisen maatalouspolitiikan uudistuksen kautta tuotantotuet tulevat jatkuvasti vähenemään samalla kun suorat ja rakennetuet kasvavat, ja ne vaativat lähinnä alueellista ja paikallista hallintoa keskushallinnon sijasta? Komission jäsenen Franz Fischlerin komission puolesta antama vastaus (9. kesäkuuta 1998) 1. Yhteisen maatalouspolitiikan rahoituksesta annetun asetuksen (ETY) N:o 729/70 muuttamisesta 22 päivänä toukokuuta 1995 annetun neuvoston asetuksen (EY) N:o 1287/95 säännöksissä esitetään selvästi, että jäsenvaltioilla ei ole velvollisuutta perustaa useita maksajina toimivia toimielimiä. Itse asiassa vaikka yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 ((EYVL L 94, 28.4.1970. )) uuden 4 artiklan 1 kohdassa mainitaan, että ¨ne yksiköt ja toimielimet - - jotka on hyväksytty¨, se tarkoittaa tapausta, jossa niitä voi olla useampia, mutta se ei sulje pois tapausta, jossa niitä on vain yksi, sillä saman artiklan 2 kohta kuuluu seuraavasti: ¨Jäsenvaltioiden on valtiosääntönsä edellyttämät määräykset ja hallinnollisen rakenteensa huomioon ottaen rajoitettava hyväksyttyjen maksajina toimivien toimielinten määrä pienimpään mahdolliseen määrään, jolla 2 ja 3 artiklassa tarkoitetut menot voidaan maksaa riittävin hallinnollisin ja kirjanpitoa koskevin edellytyksin.¨. Kreikan tilanne on näin ollen täysin asetuksen (EY) N:o 1287/95 sisällön ja sanamuodon mukainen. Esimerkkinä voidaan mainita, että kuudella muulla jäsenvaltiolla (Tanska, Irlanti, Luxemburg, Suomi ja Ruotsi) on vain yksi maksajana toimiva toimielin. 2. Maksajana toimivan toimielimen on täytettävä neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annetun komission asetuksen (EY) N:o 1663/95 velvoitteet. Asetuksen liitteessä esitetään nimeämisperusteet. Lisäksi siinä hyväksytään monia toimielimiä ja erilaisia menettelyitä, joista jäsenvaltio voi valita tarpeelliseksi katsomansa. Tarvittaessa asetuksen (EY) N:o 1663/95 liitteessä (katso 4 kohta) sallitaan, että maksajana toimiva toimielin voi siirtää hyväksymistä (jonka tarkoituksena on vahvistaa, että maksuvaatimuksen esittäjälle suoritettava määrä on yhteisön sääntöjen mukainen) ja teknistä palvelua (jonka tarkoituksena on todentaa maksuvaatimusten esittäjille suoritettavien maksujen perusteet) koskevia tehtäviä osittain tai kokonaan muille elimille, jos tiettyjä edellytyksiä noudatetaan. Näiden säännösten mukaisesti on mahdollista toteuttaa hallintoa mahdollisimman lähellä kenttää, mikä antaa vastauksen myös parlamentin jäsenen esittämiin kysymyksiin.